COVID Deaths India: अमेरिका-ब्राजील के बाद भारत में कोरोना से मरने वालों का आंकड़ा 3 लाख के पार पहुंचा
भारत में कोरोना से मरने वालों का आंकड़ा तीन लाख के पार पहुंच गया है। अमेरिका और ब्राजील के बाद भारत तीसरा ऐसा देश है, जहां कोरोना से मरने वालों की संख्या तीन लाख के पार पहुंच गयी है।
नई दिल्ली। भारत में कोरोना से मरने वालों का आंकड़ा तीन लाख के पार पहुंच गया है। अमेरिका और ब्राजील के बाद भारत तीसरा ऐसा देश है, जहां कोरोना से मरने वालों की संख्या तीन लाख के पार पहुंच गयी है। स्वास्थ्य मंत्रालय की ओर से जारी आंकड़ों के मुताबिक 2,99,266 लोगों की वायरस संक्रमण के चलते मौत हुई है। इसमें अगर राज्यों से आए ताजा आंकड़ों को जोड़ लें तो ये संख्या 3 लाख के पार पहुंच जाएगी।23 मई (रविवार) की शाम को राज्यों की ओर से जारी ताजा आंकड़ों के मुताबिक पिछले 24 घंटे में महाराष्ट्र में 594, दिल्ली में 189, राजस्थान में 113, पुडुचेरी में 34 और छत्तीसगढ़ में 75 लोगों की कोरोना वायरस संक्रमण के चलते मौत हुई है। वहीं देश में अभी तक कुल 195004184 लोगों का टीकाकरण किया जा चुका है।स्वास्थ्य मंत्रालय की ओर से जारी आंकड़ों के मुताबिक वैश्विक महामारी से देश में अब तक 2,99,266 लोग अपनी जान गंवा चुके हैं। जिन राज्यों में कोरोना के चलते सबसे ज्यादा जानें गई हैं, उनमें महाराष्ट्र (88,620), कर्नाटक (25,282), दिल्ली (23,202), तमिलनाडु (20,046), उत्तर प्रदेश (19,209), पश्चिम बंगाल (14,208), पंजाब (13,281) और छत्तीसगढ़ (12,586) प्रमुख हैं। स्वास्थ्य मंत्रालय ने बताया कि देश में कोरोना से होने वाली मौतों में 70 प्रतिशत से अधिक लोग अन्य गंभीर बीमारियों के शिकार थे।